Per Kaalund (S), 2000-05-16:
Jeg er for så vidt enig med fru Elisabeth Arnold i, at i Europarådet, der har disse 40-41 medlemmer, kan man nå frem til et mellemstatsligt samarbejde, og man kan i givet fald få vedtaget en konvention.
Den er jo i givet fald kun rådgivende i forhold til regeringerne.
Men jeg vil blot spørge fru Elisabeth Arnold - og også have bekræftet - om ikke det er rigtigt, at det at få vedtaget en konvention i Europarådet, som man så kan henstille til at medlemslandene retter sig efter, da ikke kan være nær så effektivt som et EU-samarbejde, hvor man får et direktiv vedtaget, og det er forpligtende, og det er bindende, og Danmark kan i givet fald tilslutte sig det, og så er det vigtigste af alt, at så kan der lægges penge på. Om det så er et beløb, der, som hr. Knud Erik Hansen nævner, er tilstrækkeligt, eller det skal være større: Dér må man så sige, at det immervæk er en 4-årig aftale, og der er ganske mange penge, og det er penge, som overhovedet ikke har været i det område tidligere.
Og derfor vil jeg blot høre fru Elisabeth Arnold bekræfte, at det effektive, det stærke og det rigtige, er et EU-initiativ, der kører det, frem for Europarådet.
SF's forslag til folketingsbeslutning er i sin tanke og i sin idé og i sin ånd udmærket, og ideen og tanken og ånden i det kan vi støtte.
SF's forslag om en fordeling af flygtninge i Europa er et væsentligt spørgsmål.
Det er et spørgsmål om en økonomisk byrdefordeling tilsvarende.
Men, men, men, jeg må sige, at SF foreslår, at dette skal ske på et mellemstatsligt grundlag, at det skal være en europæisk ordning, og at det skal bero på aftaler/konventioner, som man skriver i sine bemærkninger.
Vil det sige, at de vel op imod fyrretyve lande, som er medlemmer af Europarådet, alle skal være velkomne i denne ordning, og at de alle sammen på et mellemstatsligt grundlag skal kunne etablere denne ordning?
Jeg tror, at det vil ende i kaos, og jeg forstår godt, SF foreslår, at regeringen skal opfordre EU til at tage et initiativ på området, men dér tror jeg, at SF har overset Amsterdamtraktatens bestemmelser om, at flygtninge- og asylspørgsmålene flyttes fra det mellemstatslige over i det overstatslige samarbejde, og at man inden for en femårsfrist, som i øvrigt er gået i gang, skal vedtage fælles regler på dette område.
Som det også fremgår af bemærkningerne fra SF's side, er man jo klar over, at EU er på vej med et direktivforslag om en europæisk flygtningefond.
Det stemmer udmærket overens med Danmarks politik på området, herunder det indhold i direktivet, vi foreløbig har set, og vi vil selvfølgelig fra dansk side arbejde videre på, at det bliver et rimelig godt forslag, der kommer frem.
Danmark kan arbejde med i forslagets udformning, men som bekendt har Danmark sit forbehold på det retlige område, og det skal vi selvfølgelig respektere, hvorfor Danmark ikke kan deltage i beslutningen om dette direktiv, når det kommer frem. Vi kan så efterfølgende, hvis man bliver enig om det, hvad jeg tror man vil blive i dette Folketing, søge tilslutning for Danmarks vedkommende på et mellemstatsligt grundlag.
Så alt i alt må jeg sige, at intentionerne bag det her om en aktiv europæisk flygtningepolitik deler vi for så vidt, men om metoden og fremgangsmåden er vi aldeles uenige.
Vi tror ikke, at det kan lade sig praktisere overhovedet, som SF foreslår.
Efter vores opfattelse sætter SF sig mellem to stole.
umulighed, nemlig et mellemstatsligt samarbejde på disse områder.